b'\n_START_ARTICLE_\nKurv (blomsterstand)\n_START_PARAGRAPH_\nKurv eller korg er navnet p\xc3\xa5 den s\xc3\xa6regne blomsterstanden som finnes hos planter i kurvplantefamilien, som f.eks. prestekrage og l\xc3\xb8vetann._NEWLINE_Kurven best\xc3\xa5r av mange sm\xc3\xa5 blomster som sitter tett sammen p\xc3\xa5 et flatt eller kjegleforma blomsterleie. Mellom blomstene er det hos noen arter sm\xc3\xa5 skjellforma agner (st\xc3\xb8tteblad). Samlingen av blomster er omgitt av et hylster av kurvdekkblad (morfologisk sett: st\xc3\xb8tteblad). Kurvdekkbladet oppfattes av mange som begerblad. De virkelige begerbladene er lite synlige under blomstringa, men vokser etterp\xc3\xa5 vanligvis ut til en pappus som ofte bidrar i fr\xc3\xb8spredning._NEWLINE_Enkeltblomstene kan v\xc3\xa6re av to typer: r\xc3\xb8rkroner som er radi\xc3\xa6rsymmetriske (som de gule hos prestekrage) eller tungekroner som er ensymmetriske (som de hvite hos prestekragen). Kurvene hos ulike arter kan best\xc3\xa5 av bare r\xc3\xb8rkroner (eks. ulike tistler og knoppurter), bare tungekroner (eks. l\xc3\xb8vetann) eller en kombinasjon av r\xc3\xb8rkroner innerst og tungekroner utenfor (eks. prestekrage)._NEWLINE_Mange kurvplanter har flere kurver som kan v\xc3\xa6re ordnet i halvskjermer, klaser eller topper.'